Á mvús awú Sául, ńdɔ̄ Dávid ǎ kə sɔ́ ḿfág á ngābə́ lúman ai Bamalekít, a bómbó á dzāl Siglag məlú məbɛ̄. 2Ámōs lála, ńdɔ mod ǎ kə sɔ́ á ńkán bítá, biyé binyə̌nyaba, m̀búlúg ai ǹló ósə. Á kwí á ngákwí á Dávid a ngábə́, a lábán fɔ́ɔ́ ai məbɔ́ŋ á sí. 3Dávid nyé ai nyé nâ: “ Wasɔ́ və́ ?” Nyé nâ: “Mə̌ sōlān á ńkān bítá Ísraɛ̂l.” 4Dávid nyé naa: “Dzé é bɔ̄ wē ? Kadá mā.” Mod nyé nâ: “Bə́ túlí Ísraɛ̂l á fyɛ́, abuí bod á mān wú; Sául émēn ai mɔ́n wóé Yonathán bə́ wú fə.” 5Dávid nyé ai é mod ǎ kada nyé é mam ma nâ: “Wayəm ai dzé naa Sául bân mɔ́n wōé Yonathán bə́ wú ?” 6É ndómán é kadá nyé é fwé nyī nyé ai nyé nâ: “Mə kwí ńsibiná á ńkǒl Gilboa, ńdɔ̄ mə kə́ kɔ́b naa Sául a sígī âkɔ̌ŋ á yōb, hála bikálíg ai bǒd bikabilí bə́ ngayádan yǎ fɔ́ɔ́ nyē. 7Ńdɔ ǎ və̄ŋán á mvús, á yén ā yén mā, a lóé mā, ńdɔ mǎyalan nyé nâ: “Ma nyɔ́.” 8Nyé ai ma nâ: “Wa zá ?” Ma ai nyé nâ: “Ma mǎn Amalekít.” 9Nyé ai ma nâ: “Súbúgū mú, ó we ma, kǐki a bələ́ mā, tɔ anə́ ényiŋ dzáma é ngə́lə̄ ma ǹgúma á nyɔ́l.” 10Ńdɔ mə súbu, mə wé nyé amú mə̄ və yəm nâ a sə́ kig dzam nyiŋ á mvús amalá tē. Ńdɔ mə̌ nɔ̄ŋ ńtōm ńkúkúmá yā wá bə́ nyē á ńlō ai miǹsə́g míé, ńdɔ mə sɔ́ ai byá ábə ǹtí wáma vá.” 11Dávid a bǐ bīyé bíé ǎ nganyab, é bod bə́sə bəvɔ́g bɔ̂ bə́ nganyǎb fə éḿbyābān. 12Ńdɔ̄ bə́ ngátádi nâ báyōn, bə́ kīī bīdí ńgúmā ámǒs, bə́ yii Sául bân ndómán dzīé Yonathán, ai ayɔ̌ŋ Ńtondôbə, ai ndâ bod Ísraɛ̂l, ḿból bə́ ngáman wú á bítá.